Irombo Jesus wykaꞌpo:
“Amy wokyry oko tymune tywaije man.
Irombo moꞌko imesekuꞌpo tyka man tyjumy ꞌwa:
‘Papa,
erome moro arombyꞌpo mero ynapyiry man eneꞌko yꞌwa.’
Irombo ijumy ꞌwa morokon totyrykon aꞌsakaꞌsan iꞌwaine.
Irombo amykon kurita paꞌpo me,
paꞌporo totyrykon ekaramaꞌsan mero tyꞌwa,
moꞌko imesekuꞌpo tyto man amy tyseno aitopo ꞌwa.
Moro po ro typyratary takama roten iꞌwa man,
toꞌmerepyry maro.
“Irombo paꞌporo typyratary akamaꞌmaꞌpo mero,
amy poto ꞌsu kumyno tywoꞌse man moro aitopo taka.
Morombo wyino ro omi taka tywoma man.
Irombo tyto man oꞌwin amy moro pono ꞌwa,
eꞌpima.
Moꞌko ꞌwa ro tomoꞌse man woꞌi taka tokykon pyiruku ene.
Moro po ro moꞌkaron tynenerykon pyiruku erepary enapyry ꞌse terapa tywaije man.
Amy kariꞌna pairo te anupaꞌpa ike tywaije man.
“Irombo tupuꞌpo rapa tapyije iꞌwa man.
Tyka man:
‘Oꞌtoro ꞌko waty yjumy pyitorykon ekosa arepa kynotakamanon.
Awu te ykumyry ꞌwa ero po woꞌwopoja.
Yjumy ꞌwa rapa wyꞌtake.
Wykatake iꞌwa:
‘Papa,
yjaꞌwan me weꞌi Tamusi embata,
ajembata enapa.
Omuru me noro yjejatory ꞌseꞌpa rypo wa.
Oꞌwin amy apyitory me kyko.’ ’
“Irombo tyjumy ꞌwa tyto man.
Irombo tyse noro oma ta iwopyry jako,
ijumy ꞌwa tone terapa man.
Irombo ikotanory imero tone iꞌwa man.
Epoje takaꞌnunje man.
Irombo takyꞌka iꞌwa man typona.
Typosimapoꞌse iꞌwa man.
Irombo moꞌko imuru tyka man iꞌwa:
‘Papa,
yjaꞌwan me weꞌi Tamusi embata,
ajembata enapa.
Omuru me noro yjejatory ꞌseꞌpa rypo wa.’
Moꞌko ijumy te tyka man moꞌkaron typyitorykon ꞌwa:
‘Koꞌi!
Moro iruꞌpynymbo woꞌmynano eneꞌtoko.
Iwoꞌmyndotoko ike.
Ainatanondotoko.
Isapatoꞌtotoko.
Moꞌko tykakenymbo pakaꞌmembo eneꞌtoko.
Iwotoko.
Kytendamesen tawaꞌpore imero.
Moꞌse ymuru tyromoꞌse rypo kynakon.
Nerenai rapa te.
Tutaꞌse rypo kynakon.
Noporyi rapa te.’
Irombo tawaꞌpore imero tywendame mandon.
“Moꞌko uwapotory imuru te maina ta tywaije man.
Irombo tytundary mero auto ꞌwa,
moro sina ety maro uwarykon tota iꞌwa man.
Irombo oꞌwin amy pyitonano tykoꞌma iꞌwa man.
Tywoturupo man iꞌwa oty me moro oty wairy poko.
Moꞌko ro tyka man iꞌwa:
‘Apiry te nopyi rapa.
Ajumy moꞌko tykakenymbo pakaꞌmembo wopoi,
iruꞌpa rapa eporyꞌpo ke tyꞌwa.’
Moꞌko iryi te tyworeꞌko man.
Tywoꞌmyry ꞌseꞌpa tywaije man auto taka.
Moꞌko ijumy tywoꞌse man kurandonaka,
aꞌmykary uꞌku.
“Moꞌko imuru te tyka man tyjumy ꞌwa:
‘Eneko.
Oꞌtoro ꞌko siriko waty yjemaminaje oꞌwa.
Yweꞌiꞌpo poro typanajaꞌnare eꞌiꞌpa weꞌi.
Iseꞌme te amy pairo kapiritaꞌmembo ro anyryꞌpa meꞌi yꞌwa,
tawaꞌpore wendameꞌse me yjaꞌsakarykon maro.
Moꞌko omuru,
moꞌko toꞌmereꞌsamon woryijan maro ajotyrykonymbo akamanenymbo wopyꞌpo mero te koꞌwu,
moꞌko tykakenymbo pakaꞌmembo tywopo oꞌwa man.’
“Moꞌko ijumy te tyka man:
‘Koki,
amoro kore aweꞌiꞌpo poro yjekosa mana,
ran!
Paꞌporo yjotyry kore ajotyry me na,
ran!
Tawaꞌpore awendamery manombo man.
Moꞌko apiry tyromoꞌse rypo kynakon.
Nerenai rapa te.
Tutaꞌse rypo kynakon.
Noporyi rapa te.’ ”